CELEX ID: 32012D0115
Publication Date: 2012-02-10

Document Text:
KOMISJONI RAKENDUSOTSUS,
10. veebruar 2012,
millega sätestatakse eeskirjad tööstusheiteid käsitlevas Euroopa Parlamendi ja nõukogu direktiivis 2010/75/EL osutatud siseriiklike üleminekukavade jaoks
(teatavaks tehtud numbri K(2012) 612 all)
(EMPs kohaldatav tekst)
(2012/115/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 24. novembri 2010. aasta direktiivi 2010/75/EL tööstusheidete kohta (saastuse kompleksne vältimine ja kontroll), (1) eriti selle artikli 41 punkti b,
ning arvestades järgmist:
(1)
Direktiivi 2010/75/EL artiklis 32 on sätestatud, et ajavahemikul 1. jaanuarist 2016 kuni 30. juunini 2020 võivad liikmesriigid koostada ja rakendada siseriiklikku üleminekukava, mis hõlmab konkreetseid põletusseadmeid, millega seoses käsitletakse kavas ühe või mitme järgmise saasteaine heidet: lämmastikoksiidid, vääveldioksiid ja tolm. Gaasiturbiinide osas hõlmatakse kavaga vaid lämmastikoksiidide heiteid.
(2)
Üleminekukavaga hõlmatud põletusseadmed võib vabastada direktiivi 2010/75/EL artikli 30 lõikes 2 nimetatud heite piirväärtustele vastavuse nõudest kavaga hõlmatud saasteainete puhul või vajaduse korral direktiivi 2010/75/EL artiklis 31 nimetatud väävliärastuse astmele vastavuse nõudest.
(3)
Direktiivi 2010/75/EL artikli 32 ühtse rakendamise tagamiseks tuleb võtta vastu rakenduseeskirjad.
(4)
Käesoleva otsusega ette nähtud meetmed on kooskõlas direktiivi 2010/75/EL artikli 75 lõike 1 alusel asutatud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Siseriiklike üleminekukavadega hõlmatavad põletusseadmed
Käesoleva otsuse lisa punkti 1 üksikasjalike sätete kohaselt hõlmab siseriiklik üleminekukava üksnes selliseid terviklikke põletusseadmeid, mis kuuluvad direktiivi 2010/75/EL III peatüki kohaldamisalasse, võttes arvesse direktiivi 2010/75/EL artikli 32 lõiget 1 ja artiklis 29 sätestatud liitmiseeskirju.
Artikkel 2
Siseriiklike üleminekukavade sisu
1. Kooskõlas käesoleva otsuse lisa punktiga 2 sisaldab iga siseriiklik üleminekukava järgmist teavet:
a)
kõigi kavaga hõlmatud põletusseadmete loetelu, sealhulgas kogu vajalik teave seadmete tööomaduste kohta;
b)
iga põletusseadme arvestuslik osakaal heitkoguste ülemmäärades 2016. ja 2019. aastal;
c)
tabel, milles on aastate 2016, 2017, 2018 ja 2019 kohta ning 2020. aasta esimese poolaasta kohta plaanis sätestatud heitkoguste ülemmäärad saasteainete lõikes;
d)
nimetatud heitkoguste ülemmäärade arvutamise üksikasjad.
Lisaks sisaldab siseriiklik üleminekukava järgmist teavet:
a)
kirjeldus selle kohta, kuidas hakkab toimuma kava rakendamise järelevalve ja aruandlus komisjonile;
b)
loetelu meetmetest, mida tuleb võtta tagamaks, et kõik kavaga hõlmatud põletusseadmed on hiljemalt 1. juuliks 2020 vastavuses direktiivi 2010/75/EL V lisas kehtestatud heite piirväärtustega.
2. Lõike 1 esimese lõigu punkti a kohaldamisel kasutavad liikmesriigid käesoleva otsuse lisa liite A tabelis A.1 esitatud vormi.
Lõike 1 esimese lõigu punkti c kohaldamisel kasutavad liikmesriigid käesoleva otsuse lisa liite B tabelis B.3 esitatud vormi.
Artikkel 3
Heitkoguste ülemmäärade kehtestamine siseriiklikes üleminekukavades
1. Direktiivi 2010/75/EL artikli 32 lõike 3 kohaldamisel arvutatakse heitkoguste ülemmäärad vastavalt meetoditele, mis on ette nähtud käesoleva otsuse lisa punktis 3.
2. Vastavate heite piirväärtuste, minimaalsete väävliärastuse astmete, iga põletusseadme arvutatud osakaalu (2016. aasta ülemmäärades) ja 2016. aasta summaarsete heitkoguste ülemmäärade edastamiseks kasutavad liikmesriigid käesoleva otsuse lisa liite B tabelis B.1 esitatud vormi.
Alljärgnevatel juhtudel esitavad liikmesriigid nimetatud vormi lahtris nimetusega „märkused” lisateavet arvutamisel kasutatud heite piirväärtuste kohta:
a)
kui on kasutatud käesoleva otsuse lisa liite C tabelite C.1 ja C.2 märkuste lahtris kirjeldatud heite piirväärtusi;
b)
kui seadmetes kasutatakse mitut kütuseliiki või seadmed koosnevad mitme seadmeliigi kombinatsioonist.
3. Vastavate heite piirväärtuste, minimaalsete väävliärastuse astmete, iga põletusseadme arvutatud osakaalu (2019. aasta ülemmäärades) ja 2019. aasta summaarsete heitkoguste ülemmäärade edastamiseks kasutavad liikmesriigid käesoleva otsuse lisa liite B tabelis B.2 esitatud vormi.
Alljärgnevatel juhtudel esitavad liikmesriigid nimetatud vormi lahtris nimetusega „märkused” lisateavet arvutamisel kasutatud heite piirväärtuste kohta:
a)
kui on kasutatud käesoleva otsuse lisa liite D tabelite D.1 ja D.2 märkuste lahtris kirjeldatud heite piirväärtusi;
b)
kui seadmetes kasutatakse mitut kütuseliiki või seadmed koosnevad mitme seadme kombinatsioonist.
Artikkel 4
Siseriiklike üleminekukavade rakendamine
Kooskõlas direktiivi 2010/75/EL artikli 32 lõike 5 teise ja kolmanda lõiguga võib liikmesriik alustada siseriikliku üleminekukava rakendamist vaid pärast seda, kui komisjon on selle heaks kiitnud.
Artikkel 5
Siseriiklike üleminekukavade hilisem muutmine
1. Liikmesriigid kehtestavad mehhanismi, mis võimaldab tuvastada igasugused sellised muudatused siseriiklike üleminekukavadega hõlmatud põletusseadmetes, mis võivad mõjutada kohaldatavaid heitkoguste ülemmäärasid.
2. Direktiivi 2010/75/EL artikli 32 lõike 6 kohaldamisel teatavad liikmesriigid kooskõlas käesoleva otsuse lisa punktiga 4 komisjonile mis tahes muudatustest kavas, mis avaldavad mõju kohaldatavatele heitkoguste ülemmääradele.
Artikkel 6
Nõuetele vastavuse järelevalve, parandusmeetmed ja aruandlus komisjonile
1. Direktiivi 2010/75/EL artikli 32 lõike 4 kohaldamisel teostavad pädevad asutused lämmastikoksiidide, vääveldioksiidi ja tolmu heite seiret kõikides siseriikliku üleminekukavaga hõlmatud põletusseadmetes. Selleks kontrollitakse põletusseadmete käitajate seire- ja arvutusandmeid.
2. Liikmesriigid tagavad selle, et lämmastikoksiidide, vääveldioksiidi ja tolmu heited siseriikliku üleminekukavaga hõlmatud põletusseadmetes jäävad heitkoguste ülemmäärade piiresse. Kui on oht, et heitkoguste ülemmääradest ei suudeta kinni pidada, siis võtavad liikmesriigid vajalikud meetmed selleks, et ülemmäärasid ei ületataks.
3. Liikmesriigid, kes rakendavad siseriiklikku üleminekukava, esitavad komisjonile iga 12 kuu järel kõikide kavaga hõlmatud põletusseadmete kohta direktiivi 2010/75/EL artikli 72 lõikes 3 loetletud andmed seadmete kaupa.
Artikkel 7
Käesolev otsus on adresseeritud liikmesriikidele.
Brüssel, 10. veebruar 2012

EuroVoc Classification:
Level 1: 100158
100160
100155
Level 2: 100242
100261
100268
100244
Level 3: 4418
2507
2524
2090
1707
All Concepts: 2060
2522
2527
2692
3164
4833